Diari Oficial de la Generalitat Valenciana


Sumari del DOGV 2581, del 08-09-1995 (1995/836016)

RESOLUCIÓ de 24 de juliol de 1995, de la Secretaria General de la Conselleria d'Administració Pública, per la qual es disposa la publicació del Conveni entre la Generalitat Valenciana i l'Ajuntament de Riba-Roja de Túria per al reconeixement de la validesa acadèmica oficial dels ensenyaments de dansa de grau mitjà que s'impartiran en el conservatori de dansa existent en la localitat de Riba-Roja de Túria, el titular del qual és l'esmentat Ajuntament.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2581

Data del DOGV
:   08-09-1995

Secció del DOGV
:   ALTRES DISPOSICIONS

Número del document
:   1995/836016


Data del document
:   24-07-1995

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 24 de juliol de 1995, de la Secretaria General de la Conselleria d'Administració Pública, per la qual es disposa la publicació del Conveni entre la Generalitat Valenciana i l'Ajuntament de Riba-Roja de Túria per al reconeixement de la validesa acadèmica oficial dels ensenyaments de dansa de grau mitjà que s'impartiran en el conservatori de dansa existent en la localitat de Riba-Roja de Túria, el titular del qual és l'esmentat Ajuntament.   
Subscrit, després de la tramitació prèvia reglamentària, entre la Generalitat Valenciana i l'Ajuntament de Riba-Roja de Túria, el dia 15 de maig de 1995, un Conveni per al reconeixement de la validesa acadèmica oficial dels ensenyaments de dansa de grau mitjà qie s'impartiran en el conservatori de dansa existent en la localitat de Riba-Roja de Túria, el titular del qual és l'esmentat Ajuntament, i en compliment del que estableix la clàusula novena del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0598/95, i que figura com a annex d'aquesta Resolució.  
València, 24 de juliol de 1995.  
EL SECRETARI GENERAL DE LA CONSELLERIA D'ADMINISTRACIO PUBLICA.  
CONVENI ENTRE LA CONSELLERIA D'EDUCACIO I CIENCIA I L'AJUNTAMENT DE RIBA-ROJA DE TURIA PER AL RECONEIXEMENT DE LA VALIDESA ACADEMICA OFICIAL DELS ENSENYAMENTS DE DANSA DE GRAU MITJA QUE S'IMPARTIRAN EN EL CONSERVATORI DE DANSA EXISTENT EN LA LOCALITAT DE RIBA-ROJA DE TURIA, EL TITULAR DEL QUAL ES L'ESMENTAT AJUNTAMENT.  
València 15 de maig de 1995.  
REUNITS  
D'una banda l'Honorable Senyor Joan Romero González, conseller d'Educació i Ciència de la Generalitat Valenciana, facultat per a aquest acte mitjançant acord del Govern Valencià de 18 d'abril de 1995.   
I de l'altra, l'alcalde-president de l'Ajuntament de Riba-Roja de Túria, Senyor Juan Antonio Toledo Gómez, facultat per a aquest acte per l'acord del Ple de l'esmentat Ajuntament de 30 de desembre de 1994.  
MANIFESTEN  
1. L'Ajuntament de Riba-Roja de Túria és titular del Conservatori Municipal de Dansa de grau elemental, amb número de codi 48435246, classificat com a tal mitjançant el conveni entre la Conselleria d'Educació i Ciència i l'Ajuntament esmentat signat el dia 11 de maig de 1994 i publicat al Diari Oficial de la Generalitat Valenciana el dia 7 de juliol.  
2. El Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics determina en la disposició transitòria setena, apartat 2, que el reconeixement de la validesa acadèmica oficial dels centres públics d'ensenyaments artístics no estatals s'haurà de fer per conveni entre aquests i l'administració educativa.  
3. L'Ajuntament de Riba-Roja de Túria sol.licità en febrer de 1994, a l'empar del Reial Decret 389/1992, de 15 d'abril, la reclassificació acadèmica de l'esmentat centre com a conservatori municipal de dansa de grau mitjà.  
4. De la instrucció de l'expedient es conclou que l'esmentat centre compleix allò disposat en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, d'acord amb el que regula la disposició transitòria setena.  
5. La inspecció educativa ha informat favorablement la sol.licitud ja que aquesta s'ajusta a la normativa vigent.  
Per tot això, en virtut de les competències que atorguen el Reial Decret 2093/83, de 28 de juliol sobre traspàs de funcions i serveis de l'administració de l'Estat a la Comunitat Valenciana, en matèria d'Educació, i la Llei 7/1985, de 2 d'abril, Reguladora de les Bases de Règim Local, la Conselleria d'Educació i Ciència i l'Ajuntament de Riba-Roja de Túria acorden subscriure aquest conveni d'acord amb les següents  
CLàUSULES  
Primera  
L'objecte del present conveni és el reconeixement, per part de la Conselleria d'Educació i Ciència, de la validesa acadèmica oficial dels ensenyaments de dansa del grau mitjà que imparteix el Conservatori Municipal de Dansa de Riba-Roja de Túria, el qual passa a anomenar-se, d'acord amb el que estableix l'article 9 del Reial Decret 389/1992, de 15 d'abril, Conservatori Professional de Dansa.  
Aquest Conservatori impartirà, amb reconeixement oficial i plenes facultats acadèmiques els ensenyaments previstos en la Llei Orgànica 1/1990, de 3 d'octubre, corresponents als ensenyaments de dansa de grau mitjà, a més dels que ja té autoritzats de grau elemental.  
A efectes administratius i exclusivament en allò que es refereix als ensenyaments de grau mitjà de la nova ordenació educativa i als que s'extingeixen, el Conservatori Professional de Dansa de Riba-Roja de Túria queda adscrit al Conservatori de Dansa de València (número de codi 45352507).  
Segona  
D'acord amb el què es disposa a la disposició transitòria tercera del Reial Decret 321/1994, de 25 de febrer, sobre autoritzacions a centres docents privats per a fer ensenyaments artístics, s'autoritza també a l'esmentat conservatori a impartir amb plenes facultats acadèmiques els ensenyaments de dansa dels anteriors plans d'estudi en vigor, provisionalment i fins a l'extinció d'aquests segons el calendari d'aplicació de la LOGSE vigent.  
Tercera  
La capacitat màxima autoritzada de llocs escolars per al nivell de grau mitjà serà establerta d'ofici o a instància del titular per la Conselleria d'Educació i Ciència, quan estiguen determinats els requeriments horaris d'aquests ensenyaments, en relació a les disponibilitats espacials propies del centre.  
Quarta  
D'aquest conveni no es desprén cap compromís econòmic per a la Conselleria d'Educació i Ciència. Per tant, correspon al titular del Conservatori Professional de Dansa de Riba-Roja de Túria la dotació pressupostària necessària per a les despeses derivades del personal docent i no docent i del funcionament del centre, independentment de la possibilitat de poder concórrer a totes les convocatòries públiques que realitze la Conselleria d'Educació i Ciència per a la concessió de subvencions als centres públics d'ensenyaments de dansa.  
Cinquena  
El titular del Conservatori es compromet a:  
a) Complir els requisits establerts en el Reial Decret 389/1992, de 15 d'abril, pel qual es fixen els requisits mínims dels centres que imparteixen ensenyaments artístics.  
b) Complir el que, sobre òrgans de govern dels centres públics, estableix el títol tercer de la Llei Orgànica 8/1985, de 3 de juliol, Reguladora del Dret a l'Educació.  
c) Que els plans d'estudis, els programes, els nivells, la dedicació horària del professorat i el sistema d'avaluació que s'hagen de desplegar als nous ensenyaments que s'autoritzen correspondran als establerts en la legislació vigent, i hauran de sotmetre's a l'autoritat de la Conselleria d'Educació i Ciència i de la inspecció educativa, en aquells supòsits previstos en el Decret 180/1992, de 10 de novembre, pel qual es regulen l'organització i les funcions de la inspecció educativa de la Comunitat Valenciana.  
d) Que l'organització escolar del Conservatori seguesca les mateixes directrius acadèmiques que l'administració educativa dicte per als centres dependents de la Conselleria d'Educació i Ciència, així com a presentar cada curs acadèmic una Programació General Anual en què consten les dades acadèmiques i administratives del centre.  
Així mateix, haurà de notificar a la Conselleria d'Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida del nou professorat.  
e) Custodiar les còpies de les actes, expedients d'alumnes, registres de correspondència oficial i tots els documents de caràcter administratiu que es generen en virtut de les facultats que se li confereixen.  
Sisena  
Els efectes d'aquest conveni s'entendran referits, pel que fa al pla d'estudis que s'extingueix, a partir del curs acadèmic 1994/95, i pel que fa als estudis corresponents a la nova ordenació educativa, des del curs en què s'inicie el grau mitjà de dansa d'acord amb el calendari vigent d'aplicació de la LOGSE.  
Setena  
Les modificacions que es produesquen en relació amb els ensenyaments, instal.lacions o altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificats a l'administració educativa, la qual instruirà un expedient que serà tramitat de manera anàloga a com es fa en el cas dels centres privats.  
Les citades modificacions podran fer-se en el moment en què es modifique el present conveni, o es subscriga la corresponent addenda a aquest.  
Vuitena  
El present conveni tindrà una duració indefinida. No obstant això, podrà ser extingit per qualsevol de les causes següents:  
a. Per mutu acord de les parts.  
b. Per incompliment de les obligacions assumides per l'Ajuntament.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat del centre o cessament de les activitats.  
Aquesta extinció tindrà efecte a partir de la finalització del curs en què es produesca la causa.  
En els supòsits previstos en els punts b. i d., l'extinció requerirà la comunicació prèvia de la Conselleria d'Educació i Ciència al titular del Conservatori.  
Novena  
Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més a més de ser publicat en el Diari Oficial de la Generalitat Valenciana.  
Com a prova de conformitat, i per tal de deixar-ne consignat el contingut, les dues parts signen aquest conveni el dia i en el lloc indicats anteriorment.  
El Conseller d'Educació i Ciència: Joan Romero González  
L'alcalde-president de l'Ajuntament de Riba-Roja de Túria: Juan Antonio Toledo Gómez